Pühapäeval leidis Tallinna Jaani kirikus aset tähelepanuväärne sündmus - kasutusele võeti spetsiaalselt puhkpillimängijaile mõeldud koraaliraamat.  Pasunakooride kontserdil mängisid pillimehed paljudest Eesti kogudustest ja Westfaleni kiriku seenioride pasunakoor Saksamaalt. Lauluraamatuaastal valminud uue koraaliraamatu õnnistas peapiiskop Jaan Kiivit. Oma kõnes tänas ta kõiki raamatu koostajaid ja toetajaid. Raha pasunakooride koraaliraamatu valmistamiseks  koguti Saksamaal kirikumuusikadirektori Werner Benzi initsiatiivil, toetas ka Põhja-Elbe kirik ja Eesti Kultuurkapital.